32005R1154
L 187/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1154/2005 НА КОМИСИЯТА
от 18 юли 2005 година
за изменение на кодовете и описанията на някои продукти, изброени в приложение I към Регламент (ЕО) № 1784/2003 на Съвета относно общата организация на пазара на зърнени култури
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 234/79 на Съвета от 5 февруари 1979 г. относно процедурата за адаптиране на номенклатурата на Общата митническа тарифа, използвана за селскостопански продукти (1), и по-специално член 2, параграф 1 от него,
като има предвид, че:
(1)
Приложение I към Регламент (ЕИО) № 2658/87 на Съвета от 23 юли 1987 г. относно тарифната и статистическата номенклатура и относно Общата митническа тарифа (2) съдържа действащата понастоящем комбинирана номенклатура.
(2)
В съответствие с резултатите от преговорите със Съединените американски щати, проведени през 1995 г., някои видове остатъчни вещества от производството на нишесте от царевица с някои други видове остатъчни вещества, в частност скрининги на царевица и остатъци от водата, в която е била накисната царевицата, използвани за производството на алкохол и други продукти, получени от нишесте, внасяни в Общността, бяха освободени от мита. Регламент (ЕО) № 344/96 на Съвета (3) включи след това в Комбинираната номенклатура подзаглавие 2309 90 20, за да класифицира този продукт отделно.
(3)
В резултат на пропуск, приложение I към Регламент (ЕО) № 1784/2003 на Съвета от 29 септември 2003 г. относно общата организация на пазара на зърнени продукти (4) не е съответно изменено. Следователно това изменение следва да бъде направено, като влезе в сила от датата на прилагането на Регламента (ЕО) № 1784/2003, като се инкорпорира код по КН 2309 90 20 в списъка на продуктите, включени в приложение I към цитирания регламент.
(4)
Регламент (ЕО) № 1784/2003 следва да бъде съответно изменен.
(5)
Мерките, предвидени в настоящия регламент са в съответствие със становището на Управителния комитет по зърнените култури,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 1784/2003 на Съвета се заменя с текста в приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Прилага се от 1 юли 2004 година.
Настоящият Регламент е задължителен в своята цялост и се прилага пряко във всички държави-членки.
Съставено в Брюксел на 18 юли 2005 година.